CELEX: 52013PC0911
Language: ro
Date: 2013-11-15
Title: Propunere de AVIZ AL CONSILIULUI privind Programul de parteneriat economic al SLOVENIEI

|
			
		
		
		52013PC0911
		
			Propunere de AVIZ AL CONSILIULUI privind Programul de parteneriat economic al SLOVENIEI /* COM/2013/0911 final - 2013/0396 (NLE) */
			
				
		
		
			
			   	2013/0396 (NLE)
Propunere de
AVIZ AL CONSILIULUI
privind Programul de parteneriat economic al
SLOVENIEI 

CONSILIUL UNIUNII EUROPENE,
având în vedere Tratatul
privind funcționarea Uniunii Europene,
având în vedere
Regulamentul (UE) nr. 473/2013 al Parlamentului European și al Consiliului
din 21 mai 2013 privind dispozițiile comune pentru monitorizarea și
evaluarea proiectelor de planuri bugetare și pentru asigurarea
corectării deficitelor excesive ale statelor membre din zona euro[1], în special articolul 9 alineatul (4),
având în vedere
propunerea Comisiei Europene,
întrucât: 
(1)       Pactul
de stabilitate și de creștere (PSC) vizează să asigure
disciplina bugetară la nivelul Uniunii și stabilește cadrul
necesar pentru prevenirea și corectarea deficitelor publice excesive.
Obiectivul principal al PSC este asigurarea unor finanțe publice solide ca
mijloc de consolidare a condițiilor de obținere a
stabilității prețurilor și a unei creșteri
susținute și durabile favorizate de stabilitatea financiară,
sprijinind astfel realizarea obiectivelor Uniunii privind creșterea
economică durabilă și ocuparea forței de muncă. 
(2)       Regulamentul
(UE) nr. 473/2013 al Parlamentului European și al Consiliului din 21 mai
2013 privind dispozițiile comune pentru monitorizarea și evaluarea
proiectelor de planuri bugetare și pentru asigurarea corectării
deficitelor excesive ale statelor membre din zona euro stabilește
dispoziții pentru îmbunătățirea monitorizării
politicilor bugetare în zona euro, astfel încât să se asigure faptul
că bugetele naționale sunt compatibile cu orientările în
domeniul politicilor economice emise în contextul Pactului de stabilitate
și de creștere (PSC) și al semestrului european. Având în vedere
faptul că măsurile bugetare s-ar putea dovedi insuficiente pentru a
asigura corectarea durabilă a deficitului excesiv, ar putea fi necesare
măsuri de politică și reforme structurale suplimentare.
(3)       Articolul
9 din Regulamentul (UE) nr. 473/2013 stabilește modalitățile
programelor de parteneriat economic care urmează să fie prezentate de
statele membre din zona euro în cadrul unei proceduri aplicabile deficitelor
excesive. Programul de parteneriat economic, care stabilește o foaie de parcurs conținând
măsuri menite să contribuie la corectarea eficace și
durabilă a deficitului excesiv, ar trebui să conțină
informații detaliate în special cu privire la principalele reforme
bugetare structurale, mai ales cu privire la cele legate de sistemele de
impozitare, de pensii și de sănătate și de cadrele bugetare
aferente acestora, care vor fi esențiale pentru corectarea deficitului
excesiv în mod durabil. 
(4)       La 2
decembrie 2009, Consiliul a adoptat, în conformitate cu articolul 126 alineatul
(6) din tratat, o decizie prin care se deschide o procedură de deficit
excesiv având ca obiect Slovenia. Consiliul a adoptat, la 21 iunie 2013, o
recomandare revizuită în temeiul articolului 126 alineatul (7) din tratat,
în contextul unei proceduri de deficit excesiv inițiate înainte de
intrarea în vigoare a Regulamentului (UE) nr. 473/2013. În acest context,
Sloveniei i s-a cerut ca până la 1 octombrie 2013 să prezinte un
program de parteneriat economic prin care să stabilească reforme
bugetare structurale vizând asigurarea unei corectări eficace și
durabile a deficitului excesiv.
(5)       Programul
de parteneriat economic prezentat de Slovenia la 1 octombrie include
măsuri care au ca scop consolidarea strategiei bugetare în vederea
corectării durabile a deficitului excesiv [Recomandarea specifică
fiecărei țări formulată de Consiliu (denumită în continuare
CSR) 1], sprijinirea sustenabilității pe termen lung a sistemului de
pensii și limitarea costurilor legate de îmbătrânirea populației
(CSR2), reformarea pieței muncii (CSR3), evaluarea calității
activelor din sistemul bancar (CSR4), îmbunătățirea cadrului de
reglementare și a capacităților de supraveghere în domeniul
bancar (CSR5), reformarea profesiilor reglementate (CSR6), scurtarea duratei
procedurilor judiciare (CSR7), consolidarea guvernanței corporative a
întreprinderilor de stat și a privatizării (CSR8) și
restructurarea întreprinderilor și îmbunătățirea mediului
de afaceri (CSR9). 
 (6)      Măsurile
și reformele bugetare structurale pe care Slovenia intenționează
să le pună în aplicare se referă la următoarele: (i)
sistemul fiscal și respectarea normelor fiscale; (ii) cadrul bugetar;
(iii) sistemul de pensii; și (iv) îngrijirea pe termen lung. Acest
ansamblu de măsuri este parțial adecvat și s-ar putea preconiza
că va contribui la corectarea eficace și durabilă a
situației de deficit excesiv. Totuși, în anumite domenii este nevoie
de eforturi suplimentare și de accelerarea implementării.
(7)       Se
preconizează că măsurile structurale recente de creștere a
veniturilor, în special cotele mai ridicate de TVA și noul impozit pe
bunuri imobiliare, vor contribui în mod considerabil (cu aproximativ 1,3 %
din PIB) la consolidarea finanțelor publice. Aceste acțiuni nu sunt
completate cu măsuri structurale referitoare la cheltuieli, care sunt, de
asemenea, esențiale pentru realizarea poziției de echilibru/excedent
bugetar. Pe baza informațiilor disponibile, evaluarea anumitor măsuri
administrative menite să îmbunătățească respectarea
normelor fiscale este prematură; cu toate acestea, dacă sunt
eficiente, măsurile respective ar contribui la consolidarea
finanțelor publice.
(8)       Autoritățile
pregătesc o revizuire a legislației care stă la baza cadrului
bugetar în conformitate cu Tratatul privind stabilitatea, coordonarea și
guvernanța în Uniunea economică și monetară (TCSG) și
cu cerințele juridice ale UE. Norma constituțională
aprobată referitoare la echilibrul/excedentul bugetar și actele
juridice preconizate care urmează să specifice punerea în aplicare a
acesteia, în special noua lege privind politica bugetară și legea
modificată a finanțelor publice, ar trebui să contribuie la
ancorarea disciplinei bugetare în legislația națională.
(9)       Ca
urmare a punerii în aplicare a reformei sistemului de pensii din decembrie
2012, numărul lunar de noi cazuri de pensionare pentru limită de
vârstă indică o moderare a creșterii acestuia. Cu toate acestea,
evaluarea punerii în aplicare a celei de-a doua recomandări a Consiliului
cu privire la consolidarea sustenabilității pe termen lung a
sistemului de pensii ar fi prematură. Un grup de lucru ai cărui
membri provin din mediul academic și din administrația publică
evaluează implicațiile reformei. Pe baza constatărilor grupului,
guvernul intenționează să stabilească noi propuneri de
adaptări ale sistemului de pensii, pentru a asigura viabilitatea acestuia
dincolo de anul 2020. 
(10)     Pentru
a combate în continuare creșterea costurilor legate de îmbătrânirea
populației, guvernul a aprobat proiectul preliminar al unui act normativ
privind îngrijirea pe termen lung și asistența personală prin
care se introduce un nou sistem bazat pe asigurări. Adoptarea noului act
normativ este prevăzută pentru prima jumătate a anului 2014.
Finanțarea sistemului obligatoriu bazat pe asigurări trebuie
clarificată, dar este probabil că aceasta va presupune
contribuții obligatorii din partea populației active și inactive
și nu ar trebui să conducă la creșterea cotei totale a
contribuțiilor la sistemul de securitate socială.
(11)     În
ultimele luni, Slovenia a accelerat ritmul reformelor structurale nebugetare
relevante pentru ajustarea dezechilibrelor macroeconomice. Se realizează
progrese cruciale în domeniul sectorului bancar. Cu toate acestea,
reformele-cheie menite să sprijine ajustarea și creșterea se
află încă în stadiu de pregătire și au suportat întârzieri
considerabile, în special cele referitoare la restructurarea întreprinderilor
în afara instanțelor și la adoptarea clasificării activelor
deținute de stat.
(12)     Punerea
în aplicare a măsurilor de stabilizare a sectorului bancar este în curs,
în special o revizuire aprofundată a calității activelor,
și se află în curs de desfășurare teste de stres care
acoperă aproape 70 % din sectorul bancar și ar trebui să se
încheie înainte de sfârșitul anului 2013. Se așteaptă ca o
astfel de evaluare să fie urmată de o strategie cuprinzătoare de
restructurare, consolidare și recapitalizare a sectorului bancar, care
să includă și planuri pentru cesionarea participațiilor
deținute în mod direct și indirect de sectorul public în bănci
naționale. Aceasta ar reduce în mod semnificativ riscurile de
reapariție a datoriilor contingente în următorii ani.
(13)     Reforma
legii Sloveniei privind participațiile de stat discutată în prezent,
dacă este bine concepută și pusă în aplicare cu
rigurozitate, realizându-se progrese rapide cu privatizarea anumitor
întreprinderi de stat, ar putea, pe de o parte, să genereze venituri
și să reducă datoriile contingente ale administrației
publice și, pe de altă parte, să contribuie la o mai bună
și mai eficientă gestionare strategică a activelor deținute
de stat, în special în ceea ce privește posibilitățile de a
atrage investitori străini,
ADOPTĂ PREZENTUL AVIZ: 
Programul de parteneriat
economic al Sloveniei prezentat Comisiei și Consiliului la 1 octombrie
2013 include un ansamblu de reforme structurale bugetare care sunt parțial
adecvate scopului de a sprijini corectarea eficace și durabilă a
deficitului excesiv și trebuie să fie implementate în mod
corespunzător și riguros pentru a conduce la rezultatele
așteptate. Programul de parteneriat economic ilustrează, în mod
concret, unele progrese în îndeplinirea angajamentelor din cadrul programului
de stabilitate și al programului național de reformă al
Sloveniei privind reforma fiscală, consolidarea respectării normelor
fiscale și guvernanța bugetară, precum și ajustarea
sectorului bancar. Restructurarea sectorului bancar și corporativ și
strategia de consolidare după publicarea analizei calității
activelor și a testelor de stres pentru bănci sunt esențiale
pentru asigurarea încrederii și atragerea de investitori străini în
Slovenia, inclusiv a celor interesați de obligațiuni suverane. Lucrul
la eventualele adaptări suplimentare ale sistemului de pensii abia a
început și nu sunt disponibile informații privind măsurile
concrete și orizonturile de timp avute în vedere în acest domeniu. În
general, aproape toate reformele sunt în curs de elaborare, ceea ce face ca
adoptarea rapidă și punerea în aplicare integrală a acestora
să aibă o importanță majoră. Slovenia este, deci,
invitată să prezinte mai multe detalii și să furnizeze
informații suplimentare cu privire la reformele prevăzute în viitorul
program național de reformă și în programul de stabilitate, a
căror evaluare completă va fi efectuată de Comisie și de
Consiliu în contextul semestrului european.
Adoptat la Bruxelles, 
                                                                       Pentru
Consiliu
                                                                       Președintele
[1]       JO L 140, 27.5.2013 p. 11.